Hver morgen tager Sebastian Trensiggård turen fra Poulstrup til Vrå og derefter videre til Hjørring, hvor HF & VUC Nord, som han går på, ligger. Det tager ham omkring en time at komme i skole, men det kan komme til at tage endnu længere, hvis afdelingen lukker. -	Det vil tilføje nok en halv times tid hver vej, siger Sebastian Trensiggård, som drømmer om at blive pædagog. Den længere distance for eleverne, hvis skolen skulle lukkes, møder også kritik fra rektor på HF & VUC Nord, Lene Yding. -	Det nytter ikke noget, at vi samler det hele i Aalborg. Der bliver alt, alt, alt for langt. Der er 100 kilometer fra Skagen til Aalborg. Det duer ikke, siger hun. Mangler elever og dermed penge HF & VUC Nord får tilskud efter taxameter-modellen. Det vil sige, at uddannelsesstedet får flere penge, jo flere elever der er. Hos skolen er kun fire procent af økonomien fra faste tilskud, og resten kommer med antallet af kursister og elever. -	Vi mangler en finansieringsform, der tager højde for, at der er nogle omkostninger forbundet med at drive skole, som er der, uanset hvor mange elever man har, siger Lene Yding. Politikere enige om, at der skal gøres noget Folketingsmedlem Marie Bjerre (V) besøgte mandag HF & VUC i Aalborg. Sammen med fem kollegaer fra Venstre har hun stillet et beslutningsforslag om at analysere og gentænke hele voksen- og efteruddannelsesområdet. -	Regeringen burde selv være kommet med det, der skulle til, og det er altså, fordi regeringen har nølet med det, siger hun. Orla Hav (S) undrer sig over, at Venstre nu er kommet frem til den erkendelse, at taxameterstyring og centralisering af uddannelser har nogle utilsigtede virkninger. Men begge er dog enige i, at der skal gøres noget, når man ligesom HF & VUC Nord har få elever. -	Vi skal finde ud af, om der kan gøres noget med de midler, der er i systemet, eller om der skal tilføres nogle, siger Orla Hav.

Referat:
På grund af den lave ledighed i hele landet, risikerer HF & VUC Nords lokale afdelinger at lukke. Det vil betyde, at eleverne vil skulle transportere sig meget længere for at kunne uddanne sig.